Diari Oficial de la Generalitat Valenciana


Sumari del DOGV 9935, del 12-09-2024 (2024/9121)

DECRET 112/2024, de 10 de setembre, del Consell, d’aprovació de les bases reguladores i concessió directa d’una subvenció a la Federació de Pilota de la Comunitat Valenciana.
------------------------------------------------------------------------------------------------------------------------------------------------------------------------------

### Dades del document

Número de DOGV
:   9935

Data del DOGV
:   12-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9121

CVE
:   FCMY-D-7948-7553

Data del document
:   10-09-2024

Organisme emissor
:   Presidència de la Generalitat

Tipus de document
:   Decret

Descriptors 

:   * ajuda pública
    * esport
    * associació

PREÀMBUL

La Llei 2/2011, de 22 de març, de la Generalitat, de l’esport i l’activitat física de la Comunitat Valenciana, establix en l’article 3.5 que una de les línies generals d’actuació de la Generalitat és protegir i difondre els esports i els jocs autòctons, dins i fora de la Comunitat Valenciana, com a manera de promocionar i mantindre les tradicions esportives valencianes.

La Federació de Pilota Valenciana de la Comunitat Valenciana té com a finalitat la promoció, la tutela, l’organització i el control de les modalitats i les especialitats esportives de pilota valenciana.

La Federació organitza les competicions de màxim nivell de pilota valenciana, contribuïx a l’ordenació i la regularització d’este esport, fet que es materialitza organitzant eixes competicions, trobades i esdeveniments esportius, de caràcter professional o aficionat, així com contractant els mitjans necessaris per al desenrotllament d’estos, incloent-hi els jugadors i jugadores de màxim nivell de cada especialitat.

Per a fer front a l’organització de les competicions de pilota, la Federació ha sol·licitat la col·laboració de la Generalitat, amb base en el que disposa l’article 46 de la Llei 2/2011, de 22 de març, de l’esport i l’activitat física de la Comunitat Valenciana, que establix que «La Generalitat ajudarà i tutelarà l’esport de la pilota valenciana, col·laborant amb la federació esportiva d’esta modalitat».

La Llei 38/2003, de 17 de novembre, general de subvencions, en l’article 22.2.c, i l’article 168.1.C de la Llei 1/2015, de 6 de febrer, d’hisenda pública, del sector públic instrumental i de subvencions, preveuen la possibilitat de concedir de manera directa les «altres subvencions en què s’acrediten raons d’interés públic, social o econòmic o humanitari, o altres degudament justificades que dificulten la seua convocatòria pública».

En este cas, l’interés públic que concorre és la necessitat de coadjuvar en el foment i la promoció de l’esport de la pilota en l’àmbit de l’alta competició. L’interés públic inherent al projecte també radica en l’enfortiment de les estructures organitzatives d’este esport i dels i les esportistes referents en cada una de les especialitats.

A més, la subvenció respon al caràcter singular que té una de les principals modalitats d’esport autòcton de la Comunitat Valenciana, que gaudix del reconeixement de bé d’interés cultural pel Decret 142/2014, de 5 de setembre, del Consell, pel qual es declara bé d’interés cultural immaterial la pilota valenciana. Esta circumstància li atorga un nivell superior de protecció per part de les institucions autonòmiques.

L’article 168.1.C disposa que el Consell aprovarà, mitjançant un decret, a proposta de la conselleria competent per raó de la matèria, i amb un informe previ de la conselleria que tinga assignades les competències en matèria d’hisenda, les bases reguladores per a aplicar en cada cas, que no tindran la consideració de disposicions de caràcter general, que es publicaran en el *Diari Oficial de la Generalitat Valenciana*  i que contindran, com a mínim, els aspectes que es consignen en este article i apartat.

D’acord amb el que s’establix en l’article 8.1, segon paràgraf, de la Llei 38/2003, de 17 de novembre, general de subvencions, i no estant inclosa expressament la subvenció que regula este decret en el Pla estratègic de subvencions de la Vicepresidència Primera i Conselleria de Cultura i Esport 2024-2026, aprovat per la Resolució de 12 de febrer de 2024, ni tampoc en el vigent Pla estratègic de subvencions de la Presidència de la Generalitat per al període 2024-2026, l’excepcionalitat de la seua aprovació i les raons d’interés públic, social i sociocultural que motiven el suport de la Generalitat justifiquen que s’establisca esta subvenció, que no es va poder prevore, tal com està conceptuada, en el moment d’elaborar el pla referit.

L’article 2 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, assigna a la Presidència de la Generalitat la competència en matèria d’esport. Així mateix, la disposició final primera d’este decret determina que «les referències incloses en les disposicions de caràcter general o en els actes administratius a les conselleries suprimides s’hauran d’entendre fetes als departaments que es creen en este decret en funció de les competències que se’ls assignen».

Per tot això, amb l’informe previ favorable de la conselleria competent en matèria d’hisenda, i en virtut del que disposa l’article 28.c de la Llei 5/1983, de 30 de desembre, del Consell, de conformitat amb l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i subvencions, a proposta de la Presidència de la Generalitat, i amb la deliberació prèvia del Consell, en la reunió del dia 10 de setembre de 2024,

DECRETE

*Article 1. Objectiu*

Este decret té per objectiu:

1. Establir les bases reguladores per a la concessió directa d’una subvenció per raons d’interés públic a la Federació de Pilota de la Comunitat Valenciana, que es consignen en l’annex d’este decret.

2. Concedir a la Federació de Pilota de la Comunitat Valenciana una subvenció per un import màxim de 355.000 euros (tres-cents cinquanta-cinc mil euros) per a ajudar i fomentar l’organització de competicions de màxim nivell de pilota valenciana, l’enfortiment de les estructures organitzatives de l’esport de la pilota, el suport als i les esportistes referents en cada una de les especialitats i la promoció de la pilota femenina.

*Article 2. Raons d’interés públic que concorren en la concessió i la impossibilitat de la convocatòria pública*

Esta subvenció es concedix de manera directa en aplicació de l’article 22.2.c de la Llei 38/2003, de 17 de novembre, general de subvencions, en relació amb el que establixen els apartats 2 i 3 d’article 28 de la llei mencionada; pel que preveuen l’article 160.1.a i l’article 168.1.C de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en relació amb la disposició addicional quinta de la Llei 8/2023, de 27 de desembre, de pressupostos de la Generalitat per a l’exercici 2024, ja que concorren raons d’interés social o sociocultural per a la Comunitat Valenciana.

Les raons d’interés social que concorren es basen en la necessitat de promocionar, defendre i conservar un esport tan arrelat com és la pilota a la Comunitat Valenciana. Estes raons justifiquen l’atorgament directe de la subvenció que regula este decret, amb base en l’extraordinari interés en la protecció de l’esport de la pilota com a bé d’interés cultural immaterial. En conseqüència, es considera necessari promocionar i fomentar la pràctica d’este esport, la seua expansió i popularitat, coadjuvant i col·laborant en l’àmbit de l’organització i la celebració de l’alta competició de pilota valenciana, atés l’interés sociocultural que este esport suposa per a la Comunitat Valenciana, així com promocionar l’enfortiment de les estructures organitzatives de l’esport de la pilota, el suport als i les esportistes referents en cada una de les especialitats i la promoció de la pilota femenina.

La subvenció que regula este decret té un caràcter singular derivat del caràcter excepcional i únic de la finalitat que motiva la seua concessió i, sobretot, en relació amb la Federació de Pilota, com a destinatària de la subvenció, atés que és l’única que té la competència per a organitzar les competicions oficials de pilota, per la qual cosa resulta impossible que esta subvenció es concedisca en règim de concurrència pública.

DISPOSICIONS FINALS

*Primera. Consideració del decret*

D’acord amb el que disposa l’article 168.1.c de la Llei 1/2015, de 6 de febrer, este decret no té la consideració de disposició de caràcter general.

*Segona. Efectes*

Este decret tindrà efecte l’endemà de la publicació en el *Diari Oficial de la Generalitat Valenciana*.

Contra este decret, que posa fi a la via administrativa, les persones interessades podran interposar, potestativament, un recurs de reposició davant del mateix òrgan que l’ha dictat, en el termini d’un mes, comptat des de l’endemà de la publicació en el *Diari Oficial de la Generalitat Valenciana*, de conformitat amb el que preveuen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la publicació en el *Diari Oficial de la Generalitat Valenciana*, de conformitat amb el que preveuen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense que es puguen simultaniejar els dos recursos i sense perjuí que s’utilitze qualsevol altra via que es considere oportuna.

ANNEX

*Bases reguladores*

*Primera. Objectiu de les bases reguladores*

Estes bases tenen per objectiu regular la concessió directa d'una subvenció a la Federació de Pilota Valenciana de la Comunitat Valenciana, per a fomentar la pilota valenciana com a esport autòcton valencià i com a bé d'interés cultural, i ajudar i fomentar l'organització de competicions de màxim nivell de pilota valenciana, l'enfortiment de les estructures organitzatives de l'esport de la pilota, el suport als i les esportistes referents en cada una de les especialitats i la promoció de la pilota femenina.

*Segona. Actuacions que es duran a terme*

Les actuacions objecte de la subvenció són les següents:

– Quant a pilota elit femenina, es desenrotllaran les competicions següents: Copa President Diputació de Raspall Femení, Copa Diputació Alacant i Castelló de Raspall Femení, Lliga Pro 1 de Raspall Femení, el Campionat Individual de Raspall Femení – Trofeu President de la Generalitat, Trofeu Mestresses de raspall femení i Trofeu Rolser de raspall femení.

– D'altra banda, en la secció de pilota elit masculina, es desenrotllaran les competicions següents: Copa Pro 1 d'Escala i Corda, Copa Pro 2 d'Escala i Corda, Copa Diputació d'Alacant d'Escala i Corda, Copa Diputació de Castelló d'Escala i Corda, Lliga Pro 1 d'Escala i Corda, Lliga Pro 2 d'Escala i Corda, Trofeu Mestres d'Escala i Corda, Campionat Individual d'Escala i Corda – Trofeu President de la Generalitat, Copa Diputació de Frontó, Copa Pro 1 de raspall, Copa Pro 2 de raspall, Lliga Pro 1 de raspall, Lliga Pro 2 de raspall, Campionat Individual de Raspall – Trofeu President de la Generalitat, Open de Galotxa i Trofeu Mancomunitats de raspall.

*Tercera. Finançament*

L'import màxim de la subvenció a la Federació de Pilota de la Comunitat Valenciana ascendirà a 355.000,00 € per a realitzar l'objectiu descrit en les bases primera i segona.

D'acord amb el que disposa l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, s'efectuarà l'oportuna modificació de crèdits necessària per a atendre les obligacions de contingut econòmic que es deriven de la concessió d'esta subvenció. La naturalesa del crèdit al qual s'imputarà l'ajuda serà la que correspon als gastos corrents, que s'arrepleguen en el capítol IV.

En qualsevol cas, el present decret no suposa un increment del gasto aprovat per la Llei 8/2023, de 27 de desembre, de pressupostos de la Generalitat per a l'exercici 2024.

*Quarta. Règim jurídic aplicable*

La subvenció a concedir es regula pel que es preveu en estes bases; en les normes de caràcter bàsic de la Llei 38/2003, de 17 de novembre, i el seu reglament de desplegament, aprovat pel Reial decret 887/2006, de 21 de juliol; en la Llei 1/2015, de 6 de febrer, de la Generalitat; en la Llei 39/2015, d'1 d'octubre, del procediment administratiu comú de les administracions públiques, i en la Llei 40/2015, d'1 d'octubre, de règim jurídic del sector públic, així com pel que prevegen la resta de disposicions legals i reglamentàries que resulten aplicables.

L'ajuda concedida no necessita notificar-se a la Unió Europea, perquè no reunix els requisits de l'apartat 1 de l'article 107 del TFUE, segons el que disposa el Decret 128/2017, de 29 de setembre, del Consell, ja que esta no suposa cap avantatge econòmic, atés que l'entitat beneficiària en este decret no du a terme activitats econòmiques en què s'oferisquen al mercat béns o servicis, per la qual cosa no hi ha la possibilitat de falsejament de la competència.

L'activitat objecte del decret no es considera econòmica, atesa la seua finalitat de protecció de l'esport de la pilota valenciana com a manifestació cultural pròpia i patrimoni cultural de la Comunitat Valenciana. L'entitat beneficiària, a més, no té ànim de lucre.

*Quinta. Documents previs*

Es donen els supòsits previs necessaris per a la concessió de la present subvenció, atés que la Federació de Pilota ha aportat la documentació següent:

1. Memòria tècnica en la qual es descriuen les actuacions que s'han de realitzar amb càrrec a la subvenció concedida.

2. Documentació acreditativa d'estar al corrent en el compliment de les seues obligacions tributàries i amb la Seguretat Social, als efectes que preveuen l'article 13 de la Llei 38/2003 i l'article 22 del Reglament de la Llei general de subvencions.

3. Declaració responsable de no incórrer en les prohibicions per a obtindre la condició de beneficiari que arrepleguen els apartats 2, 3 i 3 bis de l'article 13 de la Llei 38/2003.

4. Declaració responsable sobre el compliment de la normativa sobre integració laboral de persones amb discapacitat, o, si és el cas, acreditació d'estar exempt.

*Sexta. Obligacions de la Federació de Pilota Valenciana de la Comunitat Valenciana*

La Federació queda obligada a:

1. Realitzar les actuacions necessàries per a desplegar els programes per als quals es concedix la subvenció.

2. Fer constar expressament, en totes les activitats, els actes i el material de difusió i publicitat propis de les actuacions subvencionades, la col·laboració de la Generalitat.

3. Fer constar en el web de la Federació la subvenció concedida a través d'estes bases. Hauran d'indicar-se, almenys, l'entitat concedent, l'import rebut i l'actuació subvencionada.

4. Reintegrar els fons percebuts, en els supòsits que preveu l'article 37 de la Llei 38/2003, general de subvencions.

5. Aportar qualsevol altra informació que se li requerisca per a conéixer i comprendre millor l'aplicació de la subvenció.

6. Acreditar que la Federació està al corrent en el compliment de les seues obligacions tributàries i davant de la Seguretat Social.

7. Sotmetre's a les actuacions de control financer que corresponen a la Intervenció General de la Generalitat en relació amb l'ajuda concedida.

8. Comunicar a la Direcció General d'Esport l'obtenció d'ajudes i subvencions per a la mateixa finalitat, procedents d'altres administracions o ens públics o privats.

9. Haver rendit, davant de la Direcció General d'Esport, els comptes anuals de l'exercici anterior, de conformitat amb l'article 70.3 de la Llei 2/2011, de 22 de març, de la Generalitat, de l'esport i l'activitat física de la Comunitat Valenciana.

10. Conservar i custodiar proves acreditatives de la realització efectiva de les activitats objecte d'esta subvenció, com ara vídeos, fotografies o altres mitjans de prova en format electrònic, així com llistes de participants i publicitat en el seu web o en mitjans de comunicació, que haurà de posar a la disposició de la Direcció General d'Esport en el cas que es requerisquen.

11. Conservar els documents justificatius de l'aplicació dels fons subvencionats, incloent-hi els documents electrònics, mentres puguen ser objecte de les actuacions de comprovació i control segons la normativa fiscal, laboral i administrativa.

12. Deixar constància que, en tota la informació o la publicitat que s'efectue de l'activitat o objecte de la subvenció, s'ha utilitzat un llenguatge no sexista.

13. Evitar les imatges discriminatòries de les dones en tots els materials, les imatges i la documentació i fomentar valors d'igualtat, pluralitat de rols i corresponsabilitat entre dones i hòmens.

14. Incorporar la perspectiva de gènere en totes les memòries justificatives d'actuacions i un informe d'avaluació de resultats.

15. No vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, en l'execució de l'activitat subvencionada i facilitar, o, almenys, no impedir, l'accessibilitat per a les persones discapacitades.

16. Complir, a més, totes les obligacions derivades de la normativa aplicable en matèria de subvencions, especialment les obligacions dels articles 13 i 14 de la Llei general de subvencions.

*Sèptima. Transparència, subministrament d'informació i dades obertes*

1. La Llei 1/2022, de 13 d'abril, de transparència i bon govern de la Comunitat Valenciana, resulta aplicable, segons l'article 3, a les federacions esportives, quant a les seues activitats subjectes a dret administratiu. Tenint en compte el que disposa l'article 23, les entitats incloses en l'article 3 han de publicar informació relativa a les subvencions i ajudes públiques. En esta s'han de respectar els límits establits per la normativa reguladora de protecció de dades de caràcter personal i per la resta de normativa vigent.

Per tant, la informació que cal publicar sobre les subvencions i les ajudes públiques ha d'incloure, com a mínim i quan siga procedent, la informació especificada en l'article 23 de la llei referida.

Així mateix, de conformitat amb l'article 81.3.d, subapartat d.2, del Decret 2/2018, de 12 de gener, del Consell, pel qual es regulen les entitats esportives de la Comunitat Valenciana, totes les federacions esportives estan obligades a publicar en la seua pàgina web de manera clara, estructurada i comprensible per a les persones interessades, la informació següent: les subvencions i les ajudes públiques rebudes i concedides, amb la indicació de l'import, l'objectiu o la finalitat i els beneficiaris.

2. Sense perjuí de les obligacions previstes en l'apartat anterior, totes les entitats o les persones beneficiàries de subvencions hauran de donar la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.

3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària per al compliment per esta de les obligacions previstes en la legislació en matèria de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l'article 5 de la Llei 1/2022.

4. Els nous conjunts de dades que es generen per formalitzar i desenrotllar les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.

*Octava. Regles d'acumulació*

1. La subvenció concedida serà compatible amb altres subvencions, ajudes, ingressos o recursos per a la mateixa finalitat procedents de qualsevol administració o entitat, pública o privada, nacional, de la Unió Europea o d'organismes internacionals.

2. La subvenció concedida podrà acumular-se amb altres ajudes pels mateixos costos subvencionables.

3. L'import de les subvencions en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.

*Novena. Facultats per a l'execució del decret*

Es faculta la persona titular de la direcció general amb competències en esport per a:

a) Interpretar les bases, dictar les instruccions i adoptar les mesures oportunes que resulten necessàries per a l'aplicació, el desplegament i l'execució d'este decret, entre altres, la gestió, el seguiment, la vigilància i el control de la present ajuda, així com la comprovació de la seua execució correcta, l'aprovació dels justificants de gasto i la resolució de pagament procedent.

b) Dictar la resolució per la qual s'acorde la minoració o el reintegrament de les ajudes, que haurà d'ajustar-se a les previsions incloses, amb caràcter bàsic, en la Llei 38/2003, de 17 de novembre, general de subvencions, i el seu reglament de desplegament, i en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

c) Resoldre altres incidències que es produïsquen amb posterioritat a la concessió de la subvenció, especialment les referides a acceptar les renúncies i autoritzar les modificacions dels projectes subvencionats i de la subvenció concedida, sense que en cap cas puga superar la quantia global establida en el present decret.

*Dècima. Conflicte d'interessos*

La Federació de Pilota de la Comunitat Valenciana haurà d'adoptar totes les mesures necessàries per a previndre qualsevol situació en què la imparcialitat i l'objectivitat en l'execució de l'acció puguen resultar compromeses per raons d'interés econòmic, afinitats polítiques, vincles familiars o afectius, o qualsevol altre interés compartit (conflicte d'interessos).

La Federació haurà de comunicar oficialment a la Direcció General d'Esport, sense demora, tota situació constitutiva d'un conflicte d'interessos o susceptible de conduir a un conflicte d'interessos i prendre immediatament totes les mesures necessàries per a corregir esta situació.

L'incompliment de la normativa en matèria de conflicte d'interessos comportarà la comissió d'una infracció, i serà causa de reintegrament de la subvenció de conformitat amb l'article 172 de la Llei 1/2015, en relació amb l'article 37 de la Llei 38/2003.

*Onzena. Gastos subvencionables*

1. Seran subvencionables tots aquells gastos realitzats de naturalesa corrent, que estiguen lliga-dos de manera indubtable a la intervenció i a l'execució de les activitats pressupostades i autoritzades, i que resulten estrictament necessaris per a la seua implementació, sempre que complisquen les normes sobre justificació i control establides i que es destinen al finançament de la consecució dels objectius concretats en l'actuació.

Es considerarà gasto realitzat el que haja sigut efectivament pagat amb anterioritat a la finalització del període de justificació establit en la present resolució.

Entre estos gastos es poden incloure:

a) Gastos directes: Seran subvencionables els gastos que resulten necessaris per a la realització de l'activitat subvencionada, sempre que estiguen relacionats amb l'activitat i resulten indispensables per a l'adequada preparació o execució d'esta.

b) Gastos indirectes: Seran subvencionables els gastos de funcionament corresponents a l'activitat general de l'entitat beneficiària, que hagen sigut necessaris per a la consecució de l'objecte de la subvenció (llum, telèfon, internet, i anàlegs), sempre que tals costos corresponguen al període en què efectivament es realitza l'activitat. Únicament es podrà imputar a este concepte de gasto, un màxim d'un 20% de la subvenció concedida.

c) Gastos de personal intern: Seran subvencionables els costos (salari i seguretat social) de personal intern de l'entitat beneficiària, necessaris per a la realització de l'activitat subvencionada.

S'inclouran en la partida de gastos de personal els derivats de la contractació de personal, totalment o parcialment, per a la seua intervenció en l'activitat subvencionable, sempre que existisca una relació laboral, fixa o temporal, entre l'entitat beneficiària i la persona treballadora.

En el document de justificació de l'activitat subvencionable, l'entitat sol·licitant indicarà el percentatge de la jornada laboral que el personal dedique al projecte.

No s'inclouran els gastos originats per les persones integrants de les juntes directives o consells de direcció de les entitats beneficiàries.

d) Gastos de restauració: L'import màxim subvencionable per a gastos de restauració, servici d'àpats, compra de comestibles, o similars, no podrà ex-cedir del 15% de la totalitat de la quantia subvencionable, amb exclusió, dins d'este concepte, del consum de begudes amb contingut alcohòlic. L'entitat beneficiària haurà de determinar les persones usuàries d'estos servicis, així com el concepte pel qual s'imputa el gasto.

e) Gastos de subcontractació: S'entén que existix subcontractació quan l'entitat beneficiària de la subvenció concerta amb terceres persones l'execució total o parcial de les activitats que constituïxen l'objecte de la subvenció. L'entitat beneficiària podrà subcontractar en la seua totalitat l'activitat objecte de la subvenció, amb els requisits i prohibicions establits en l'article 29 de la Llei 38/2003, de 17 de novembre, general de subvencions.

En el cas que se subcontracte amb terceres persones físiques o jurídiques la realització de part de l'activitat subvencionada, l'entitat beneficiària haurà d'exigir a les terceres persones mencionades que es comprometen per escrit a respectar la normativa ambiental i social, així com a complir els compromisos socials, de transparència, ètics i ambientals assumits per l'entitat beneficiària.

2. D'acord amb el que es disposa en l'article 31 de la Llei 38/2003, de 17 de novembre, general de subvencions, el cost d'adquisició dels gastos subvencionables haurà d'estar d'acord amb el valor de mercat. Si és el cas, l'òrgan gestor podrà fer la comprovació del valor del mercat amb els mitjans assenyalats en l'article 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

3. No seran subvencionables els gastos per a l'adquisició de béns inventariables (equipament informàtic, mobiliari, equips d'impressió, o anàlegs), ni els gastos ocasionats per premis, cànons o drets d'organització.

4. Els tributs són gasto subvencionable quan la persona beneficiària de la subvenció els abona efectivament. En cap cas es consideren gastos subvencionables els impostos indirectes quan siguen susceptibles de recuperació o compensació ni els impostos personals sobre la renda.

*Dotzena. Pagament i termini de justificació*

La Generalitat tramitarà el pagament anticipat del 65 % del total de la subvenció, com a finançament necessari per a dur a terme les actuacions inherents a esta subvenció, de conformitat amb l'article 44.17.a de la Llei 8/2023, de 27 de desembre, de pressupostos de la Generalitat per a l'exercici 2024, i l'article 171.3.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. No s'exigixen garanties dels fons anticipats d'acord amb l'article 44.18.l de la Llei de pressupostos de la Generalitat per a l'exercici 2024.

La resta de la subvenció s'abonarà amb la presentació prèvia de la justificació segons el que indiquen estes bases.

El termini de presentació de la justificació conclourà l'1 de desembre de 2024.

*Tretzena. Forma de justificació*

La documentació justificativa de la subvenció que haurà de presentar la Federació de Pilota Valenciana de la Comunitat Valenciana es realitzarà mitjançant un compte justificatiu, que contindrà:

1. Una memòria d'actuació justificativa del compliment de la finalitat de les condicions imposades en la concessió de la subvenció, amb la indicació de les activitats realitzades i els resultats obtinguts. S'ha d'elaborar una memòria final que incloga les activitats fetes, una avaluació i un resum de caràcter econòmic que reflectisca el cost final. Les dades estaran desglossades per nombre de persones de cada sexe usuàries o beneficiàries de l'activitat subvencionada.

2. Memòria econòmica justificativa del cost de les activitats fetes, que haurà de contindre:

1r. Una relació classificada i numerada dels gastos de l'activitat, amb la identificació de la persona o l'entitat creditora i del document, del concepte del gasto, l'import, la data d'emissió i la data de pagament, la relació del gasto amb l'activitat subvencionada, el percentatge d'imputació de cada factura a la subvenció concedida i l'import imputat.

2n. Les factures o els documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior. Per a controlar l'acumulació eventual de subvencions, l'entitat beneficiària haurà de presentar una declaració responsable en què es faça constar que tots i cada un dels documents o les factures presentats s'apliquen únicament a la justificació de la subvenció concedida.

Quant a les factures, hauran de complir els requisits que regula el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació, i el període de realització dels gastos subvencionables s'haurà de correspondre amb la preparació i l'execució de l'activitat subvencionada. Les factures hauran de reflectir amb detall suficient les prestacions realitzades. No podran aportar-se, com a justificant de gastos, els albarans, les notes d'entrega ni les factures proforma.

L'acreditació dels gastos també es podrà fer per mitjà de factures electròniques, sempre que complisquen els requisits exigits per a acceptar-les en l'àmbit tributari. En cas que no dispose de factures en format electrònic, l'entitat beneficiària, o qui exercisca la presidència, podrà firmar-les electrònicament en un únic document en format PDF i en el mateix orde en què apareguen en la relació classificada de gastos, o bé presentar les factures originals de manera presencial, i en este cas es retornaran, una vegada comprovades i segellades per la Direcció General d'Esport.

3r. Una relació detallada d'altres ingressos o subvencions que hagen finançat l'activitat subvencionada, amb la indicació de l'import i la procedència, o, si és el cas, la declaració responsable de no haver rebut altres subvencions o ajudes o ingressos, per a l'actuació objecte d'esta subvenció.

4t. Els tres pressupostos que, si és el cas, i en aplicació de l'article 31.3 de la Llei 38/2003, de 17 de novembre, general de subvencions, haja hagut de sol·licitar l'entitat beneficiària.

– Declaració responsable firmada per la persona representant legal de l'entitat sobre el compliment de les obligacions que establix la Llei 38/2003, de 17 de novembre, amb la indicació expressa d'estar al corrent en el pagament d'obligacions per reintegrament de subvencions.

– Així mateix, l'entitat beneficiària haurà d'acreditar, per mitjà d'un certificat expedit per l'òrgan competent, davant de l'òrgan gestor de la subvenció que regula esta resolució, els punts següents:

– Que els fons s'han destinat a dur a terme l'activitat per a la qual s'han concedit.

– Que la documentació original acreditativa del gasto realitzat i efectivament pagat es troba en les seues dependències, a la disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.

Tots estos documents han d'estar firmats digitalment per la persona responsable de la tresoreria i tindre el vistiplau de la persona que exercisca la presidència de la Federació.

Tota la documentació i la justificació serà remesa per la Federació de Pilota de la Comunitat Valenciana a la Direcció General d'Esport de manera telemàtica. L'enllaç al procediment telemàtic serà el següent:

<https://www.gva.es/va/inicio/procedimientos?id_proc=23180>

*Catorzena. Pla de control*

Esta subvenció estarà sotmesa a les actuacions incloses en el pla de control de 2024 que aprove la Direcció General d'Esport en l'àmbit del programa pressupostari 457A00, Foment de l'activitat esportiva, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

Així mateix, en l'aplicació del pla de control als expedients seleccionats en este, addicionalment es farà el control material de la realització efectiva de les activitats objecte de subvenció, mitjançant comprovacions *in situ*, si es considera procedent, o bé mitjançant altres procediments, com ara vídeos, fotografies o altres proves en format electrònic, així com la comprovació de llistes de participants i el seguiment de la publicitat en el seu web o en els mitjans de comunicació, per a garantir la realització adequada de l'activitat subvencionada.

Efectuades les actuacions oportunes per a comprovar l'adequació de la realització de l'activitat subvencionada, en cas d'incompliment total o parcial de l'activitat subvencionada es tramitarà el procediment de reintegrament de la subvenció que corresponga, sense perjuí de la responsabilitat en què haja pogut incórrer l'entitat subvencionada.

*Quinzena. Minoració, anul·lació i reintegrament de les subvencions*

Es reduirà proporcionalment la subvenció en cas que la justificació dels gastos realitzats no arribe a la quantia atorgada, així com quan s'haja subvencionat una part del cost total de l'activitat, però no es justifique l'import total del gasto que suposa el desenrotllament de l'activitat esmentada.

La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret d'audiència de l'entitat interessada.

En els casos que preveu l'article 37 de la Llei general de subvencions, l'entitat beneficiària haurà de reintegrar la totalitat o una part de la quantitat percebuda més els interessos de demora corresponents. En estos casos s'incoarà l'expedient oportú, que, amb l'audiència prèvia de l'entitat interessada, resoldrà la persona titular de l'òrgan gestor de la subvenció.

El falsejament o l'ocultació de dades i documents que afecten substancialment la concessió i l'entrega de fons públics donarà lloc a l'exigència de responsabilitats tant en l'orde administratiu com en el jurisdiccional competent.

*Setzena. Protecció de dades personals*

1. La gestió de la subvenció comporta el tractament de dades de caràcter personal, per la qual cosa s'apliquen les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l'article 13 de l'RGPD, la informació en matèria de protecció de dades és la següent:

a) Responsable del tractament: Subsecretaria de la Presidència de la Generalitat.

b) Delegació de Protecció de Dades de la Generalitat. Passeig de l'Albereda, 16. 46316 València. Adreça electrònica: xfb@dgx.af.

c) Finalitat del tractament: gestionar la concessió, el control i la justificació de la subvenció.

d) Les bases de legitimació general aplicables al tractament de dades són les que preveuen els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen este procediment.

e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, té l'obligació d'informar-los, en els termes que establix esta clàusula.

f) Persones destinatàries de les dades: no està prevista la comunicació de dades de caràcter personal.

g) Les dades no són objecte de transferències internacionals.

h) El responsable pot efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.

i) De conformitat amb l'article 13.2 de l'RGPD, totes les dades personals sol·licitades per mitjà dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'estes dades a la Presidència de la Generalitat comporta les conseqüències previstes per l'ordenament jurídic.

j) Termini de conservació de dades: les dades personals s'han de conservar durant el temps necessari per a complir la finalitat amb la qual se sol·liciten i durant els terminis establits en les normes vigents per a complir obligacions i responsabilitats legals, i se suprimiran d'acord amb el que preveu la normativa d'arxius i documentació.

k) La persona interessada té dret a sol·licitar al responsable del tractament l'accés, la rectificació i la supressió de les seues dades de caràcter personal, així com a la limitació o l'oposició tant al tractament d'estes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/proc19970.

l) A més de qualsevol altre recurs administratiu o acció judicial, si la persona interessada considera que no s'han atés els seus drets o s'ha vulnerat el tractament de les seues dades personals, pot reclamar davant de la Delegació de Protecció de Dades de la Generalitat, de manera presencial o telemàtica, de conformitat amb el que indica la pàgina <http://www.gva.es/proc22094>, i això sense perjuí de la possibilitat de reclamar davant de l'Agència Espanyola de Protecció de Dades.

  

València, 10 de setembre de 2024

Carlos Mazón Guixot

President de la Generalitat